RS เตือน CTH ห้ามเบี้ยวถ่ายทอดสด “พรีเมียร์ลีค”
RS เตือน CTH ห้ามเบี้ยวถ่ายทอดสดฟุตบอล “พรีเมียร์ลีค” เผยได้มีการส่งหนังสือถึง CTH เพื่อเรียกร้องรับผิดชอบลูกค้าตามสัญญา
11 ก.พ. 2559

นางพรพรรณ เตชรุ่งชัยกุล ประธานเจ้าหน้าที่ฝ่ายปฎิบัติการ บริษัท อาร์เอส จำกัด (มหาชน) หรือ RS ในฐานะเจ้าของกล่องรับสัญญาณซันบ็อกซ์ชี้แจงถึงกรณีซีทีเอช เจ้าของสัญญาณการถ่ายทอดสดช่องรายการฟุตบอลบาร์เคลย์ พรีเมียร์ลีค (ช่องสเตเดียม 1-5, ช่องสเตเดียมเอ็กซ์) และช่องรายการอื่นๆ จะยกเลิกการส่งสัญญาณผ่านกล่องรับสัญญาณซันบ็อกซ์ ตั้งแต่วันที่ 1 มีนาคม 2559 เวลา 00.01 น. เป็นต้นไป
ทั้งนี้ยืนยันว่าบริษัทไม่ได้นิ่งนอนใจกับกรณีที่เกิดขึ้น ซึ่งขณะนี้ได้เร่งดำเนินการตามขั้นตอนแล้ว โดยล่าสุดได้มอบหมายให้ฝ่ายกฎหมายทำหนังสือส่งถึงผู้บริหาร บริษัท ซีทีเอช เมมเบอร์ จำกัดหรือซีทีเอช ว่าด้วยเรื่องขอให้ปฏิบัติตามสัญญาอนุญาตให้ใช้สิทธิแพร่เสียงแพร่ภาพช่องรายการ CTH ฉบับเมื่อวันที่ 1 สิงหาคม 2558
สำหรับรายละเอียดของหนังสือดังกล่าวมีใจความสำคัญว่า หากท่านยกเลิกการให้บริการช่องรายการในกล่องรับสัญญาณซันบ็อกซ์ก่อนครบกำหนดเวลาของแพคเกจที่บริษัทได้จำหน่ายไปตามสัญญาการกระทำดังกล่าวจะถือว่าท่านผิดสัญญาต่อบริษัท และผู้ใช้บริการตามสัญญาซึ่งระบุไว้ว่า “เมื่อครบกำหนด ระยะเวลาแล้ว บริษัทและท่านยังคงมีหน้าที่ให้บริการรายการแก่ผู้ใช้บริการจนครบกำหนดเวลาของแพ็คเกจ” ดังนั้น บริษัทจึงขอให้ท่านปฏิบัติตามสัญญาอย่างเคร่งครัด และหากมีความเสียหายใดๆ เกิดขึ้นจากการกระทำผิดสัญญาของท่าน ท่านจะต้องเป็นผู้รับผิดชอบต่อบุคคลภายนอกแต่เพียงผู้เดียว รวมถึงความเสียหายใดๆ ที่เกิดขึ้นกับบริษัทด้วย